Document ID: /fineweb-2-swissfilter-quality_10-filterrobots/filtered/01798.jsonl.gz/1497

Hallo zämme,
S Problem isch folgendes: ich ha e spezielli Art vo Stimmigsschwankige. Es wächslet zwüsche einigermasse fröhlich ("normal") und Suizidgedanke, wobi s so eimoll am Daag wäggslet, mängisch hüfiger, mängisch sältener. Drzue kunnt, dass y amme Gedanke ha, woni nit weiss, öbb sie paranoid sinn. Ich ha moll e Psychose ka, einiges vo jetzt findi ähnlich, aber im Kopf bini klarer als dört...ich glaub, gege usse wirkt s nit so, als giengs mir mega schlächt. Aber mir gohts scho nit guet...ich mag das aber fast niemerm sage. Au nit minere Therapeutin, obwohl sie eigentlich super isch.
Was meined ihr? Söll ich in d Klinik?
Antwort
Ich dänk scho, dass dir en Klinikufenthalt ame guete, guet usgwählte Ort chönnti hälfe. Es isch aber miner Meinig noch no kän akute Notfall, solang du nur Suizidgedanke und käni Suizidabsichte hesch. Sötti das doch dr Fall sii, denn gang bitte schnällstmöglich und suech dr Hilf. Denn halt au ufm Notfall vor nögste Psychiatrie. Ansunste würdi dr würkli empfähle, dass du die verschiedene Orte gohsch go aluege (welli möglich sind für dich hängt vom Kanton ab, lueg am Beste uf dr Spitalliste noche) und dich für en Ort entscheidisch, wo du dich au würklich wohl fühlsch. Will denn wird dr Erfolg vonere Therapie grösser sii. Ich möcht dich au ermuetige, mit dinere Therapeutin zrede. Velicht chasch ihre jo au en Brief schriebe, wenn dus grad nid schaffsch mit ihre drüber zrede. Oder mal es Bild und brings ihre mit. Oder mach e Collage, zeichne öpis oder nutz irgend es anders Usdrucksmittel wo dir ligt. Es isch wichtig, dass du dir Hif holsch und nid versuech eleige klar zcho.